Návrh opatrení na zabezpečenie plnenia odporúčaní prijatých pre Slovenskú republiku pracovnou skupinou OECD proti podplácaniu zahraničných verejných činiteľov v medzinárodných obchodných transakciách

V zmysle článku 12 Dohovoru OECD o boji proti podplácaniu zahraničných verejných činiteľov v medzinárodných obchodných transakciách (ďalej len „dohovor“) bola v roku 2005 hodnotená Slovenská republika v rámci 2. fázy.
Pracovná skupina OECD proti podplácaniu v medzinárodných obchodných transakciách (ďalej len „pracovná skupina“) na svojom zasadnutí konanom v dňoch 18. – 20. októbra 2005 prerokovala Správu o aplikácii Dohovoru o boji proti podplácaniu zahraničných verejných činiteľov v medzinárodných obchodných transakciách a Odporúčania z roku 1997 o boji proti podplácaniu v medzinárodných obchodných transakciách (ďalej len „hodnotiaca správa“) a odporúčania pre Slovenskú republiku, ktoré boli schválené dňa 9. novembra 2005. 
Prijaté odporúčania pre Slovenskú republiku sa týkajú tak zmeny v súčasnosti platnej legislatívy, ako aj zvyšovania povedomia odbornej aj laickej verejnosti o dohovore, revidovanom odporúčaní a o boji proti podplácaniu zahraničných verejných činiteľov formou rôznych vzdelávacích a propagačných aktivít. 
Pracovná skupina s nevôľou vzala na vedomie skutočnosť, že Slovenská republika nesplnila odporúčanie z 1. fázy hodnotení týkajúce sa stanovenia zodpovednosti právnických osôb za trestné činy podplácania zahraničných verejných činiteľov. Prejavilo sa to aj v tvrdšej formulácii odporúčania stanoviť zodpovednosť právnických osôb za uvedené trestné činy. 
Nesplnenie odporúčania má za následok, že legislatíva Slovenskej republiky nie je v súlade s ustanovením článku 2 dohovoru. Komentár k citovanému článku ako aj ustálená prax pracovnej skupiny uznávajú právo zmluvného štátu zvoliť si formu tejto zodpovednosti. Ak nie je možné zaviesť trestnú zodpovednosť právnických osôb, pracovná skupina subsidiárne uznáva aj efektívne uplatňovanie administratívnej zodpovednosti. 
Takúto formu zodpovednosti právnických osôb z doteraz hodnotených členských štátov pracovnej skupiny zaviedli štyri štáty – Nemecko, Grécko, Maďarsko a Taliansko. Mexiko umožňuje ukladanie trestných sankcií právnickým osobám, ale neposudzuje ich trestnú zodpovednosť per se.
Slovenský právny poriadok neobsahuje ustanovenia, ktoré by postihovali korupčné správanie právnických osôb, a to nielen v oblasti trestného práva, ale ani v oblasti správneho či civilného práva. Jediným ustanovením, ktoré sa dotýka korupcie mimo trestnoprávnych ustanovení, je §49 Obchodného zákonníka, ktorý však nespĺňa požiadavky dohovoru v dostatočnej miere. 
Na základe uvedeného sa navrhuje zavedenie trestnej zodpovednosti právnických osôb. Vzhľadom na neúspešné snahy o zavedenie trestnej zodpovednosti právnických osôb v minulosti sa pre prípad opätovného neúspechu navrhuje alternatívne zavedenie administratívnej zodpovednosti právnických osôb, čo by predstavovalo prijateľné riešenie plnenia odporúčania. 
Hodnotitelia a sekretariát pracovnej skupiny počas hodnotenia vyjadrili obavy, či ustanovenia Trestného poriadku o imunite spolupracujúcich páchateľov sú v súlade s dohovorom vzhľadom na skutočnosť, že za určitých podmienok umožňujú osobe, ktorá poskytla alebo sľúbila poskytnúť úplatok, uniknúť potrestaniu. 
Pracovná skupina nakoniec na podnet delegácie Spojených štátov amerických upustila od odporúčania zrušiť toto ustanovenie a rozhodla, že bude sledovať jeho uplatňovanie v praxi. Ak prax preukáže, že osoby, ktoré poskytli alebo sľúbili úplatok, neboli efektívne potrestané za svoje protiprávne konanie, možno predpokladať, že v tretej fáze hodnotení pracovná skupina prijme odporúčanie týkajúce sa zrušenia imunity spolupracujúcich páchateľov.
Z uvedených dôvodov je nevyhnutné, aby orgány činné v trestnom konaní a súdy efektívne postihovali aj takýchto páchateľov.
Pracovná skupina súhlasila aj s názorom hodnotiteľov, že je potrebné doplniť daňovú legislatívu a zaviesť výslovný zákaz odpočítania úplatkov z daní. 

Na zabezpečenie plnenia odporúčaní prijatých pre Slovenskú republiku sa navrhujú nasledovné opatrenia:

1.	vypracovať analýzu uplatňovania ustanovenia Trestného zákona o účinnej ľútosti 

Termín splnenia: október 2006
Zodp.: Ministerstvo spravodlivosti SR v spolupráci s Generálnou prokuratúrou SR a Ministerstvom vnútra SR

2.	zabezpečiť vypracovanie a v spolupráci s ministrom zahraničných vecí publikovanie Príručky o Dohovore OECD proti podplácaniu zahraničných verejných činiteľov v medzinárodných obchodných transakciách (ďalej len „dohovor“) a revidovanom odporúčaní z roku 1997 (ďalej len „revidované odporúčanie“) z prostriedkov dobrovoľného príspevku Slovenskej republiky do OECD

Termín splnenia: august 2006
Zodp.: Ministerstvo spravodlivosti SR v spolupráci s Ministerstvom zahraničných vecí SR

3.	zvýšiť počet tabuľkových miest sudcov Špeciálneho súdu z 12 na 18 sudcov

Termín splnenia: jún 2007
Zodp.: Ministerstvo spravodlivosti SR

4.	predložiť do vlády návrh zákona o trestnej zodpovednosti právnických osôb, ktorý by stanovil  efektívne, primerané a odrádzajúce sankcie za trestné činy korupcie zahraničných verejných činiteľov 

Termín splnenia: február 2006
Zodp.: Ministerstvo spravodlivosti SR

alternatívne:
predložiť do vlády návrh zákona o administratívnej zodpovednosti právnických osôb, ktorý by stanovil efektívne, primerané a odrádzajúce sankcie za podplácanie zahraničných verejných činiteľov 

Termín splnenia: jún 2007
Zodp.: Ministerstvo hospodárstva SR v spolupráci s Ministerstvom vnútra SR a Ministerstvom spravodlivosti SR

5.	zabezpečiť vedenie štatistiky o trestných a civilných sankciách za domácu aj zahraničnú korupciu, legalizáciu príjmov z trestnej činnosti a falšovanie účtovných dokladov	

Termín splnenia: august 2007
Zodp.: Ministerstvo spravodlivosti SR

6.	zabezpečiť informovanosť účtovníkov a zamestnancov daňových orgánov, najmä daňových kontrolórov o korupcii zahraničných verejných činiteľov  

Termín splnenia: priebežne
Zodp.: Ministerstvo financií SR

7.	zaviesť výslovný zákaz odpočítania úplatkov zaplatených zahraničným verejným činiteľom z daní

Termín splnenia: august 2006
Zodp.: Ministerstvo financií SR

8.	prijať potrebné smernice a inštrukcie a zorganizovať školenia pre účtovníkov a daňových kontrolórov o odhaľovaní korupcie zahraničných verejných činiteľov v rámci daňových kontrol

Termín splnenia: priebežne
Zodp.: Ministerstvo financií SR

9.	finančne zabezpečiť efektívne fungovanie Špeciálneho súdu a Úradu špeciálnej prokuratúry v boji proti korupcii zahraničných verejných činiteľov, najmä v súvislosti s personálnym obsadením Špeciálneho súdu a Úradu špeciálnej prokuratúry sudcami a prokurátormi

Termín splnenia: jún 2007
Zodp.: Ministerstvo financií SR

10.	v spolupráci so Slovenskou obchodnou a priemyselnou komorou prijať opatrenia na zvýšenie povedomia o dohovore a revidovanom odporúčaní v súkromnom sektore a v obchodnej oblasti, najmä medzi podnikmi a podnikateľmi, ktorí vyvíjajú činnosť v zahraničí 

Termín splnenia: priebežne
Zodp.: Ministerstvo hospodárstva v spolupráci so Slovenskou obchodnou a priemyselnou komorou

11.	zabezpečiť informovanosť obchodných zástupcov a členov stálych zastupiteľstiev SR v zahraničí, ktorých menovanie patrí do pôsobnosti Ministerstva hospodárstva SR, o korupcii zahraničných verejných činiteľov 

Termín splnenia: priebežne
Zodp.: Ministerstvo hospodárstva SR

12.	prijať opatrenia na zvýšenie povedomia o dohovore v spoločnostiach a medzi jednotlivcami, ktorí participujú na projektoch v rámci oficiálnej rozvojovej pomoci

Termín splnenia: priebežne
Zodp.: Ministerstvo zahraničných vecí SR

13.	zabezpečiť informovanosť zamestnancov ministerstva zahraničných vecí, ktorí participujú na oficiálnej rozvojovej pomoci o postihovaní trestných činov korupcie zahraničných verejných činiteľov 

Termín splnenia: priebežne
Zodp.: Ministerstvo zahraničných vecí SR

14.	zabezpečiť informovanosť pracovníkov stálych zastupiteľstiev a veľvyslanectiev Slovenskej republiky v zahraničí o postihovaní trestných činov korupcie zahraničných verejných činiteľov

Termín splnenia: priebežne
Zodp.: Ministerstvo zahraničných vecí SR

15.	v spolupráci s Národnou bankou Slovenska a Slovenskou komorou audítorov poskytnúť lepšie inštrukcie právnickým osobám, ktoré majú povinnosť informovať o podozrivých obchodných transakciách, oboznámiť ich s typológiou prania špinavých peňazí, ak predikatívnym trestným činom je korupcia

Termín splnenia: október 2006
Zodp.: Ministerstvo vnútra SR

16.	viesť štatistiky o počte a zdrojoch informácií o podplácaní

Termín splnenia: priebežne
Zodp.: Ministerstvo vnútra SR

17.	zabezpečiť vzdelávanie príslušníkov polície a novoprijatých uchádzačov Policajného zboru SR, vrátane tých, ktorí nie sú členmi Úradu boja proti korupcii, v oblasti vyšetrovania korupcie zahraničných verejných činiteľov a praktických aspektov vyšetrovania korupcie

Termín splnenia: priebežne
Zodp.: Ministerstvo vnútra SR

18.	v spolupráci s Generálnou prokuratúrou SR naďalej zlepšovať spoluprácu orgánov činných v trestnom konaní, ktoré participujú na boji proti korupcii zahraničných verejných činiteľov

Termín splnenia: priebežne
Zodp.: Ministerstvo vnútra SR v spolupráci s Generálnou prokuratúrou SR

19.	prijať účinné opatrenia na efektívnejšie uplatňovanie trestného činu legalizácie príjmu z trestnej činnosti, najmä v súvislosti s prípadmi korupcie

Termín splnenia: október 2006
Zodp.: Ministerstvo vnútra SR

20.	zabezpečiť, aby ustanovenie o imunite spolupracujúcich páchateľov nebolo prekážkou efektívneho postihovania korupcie zahraničných verejných činiteľov

Termín splnenia: priebežne
Zodp.: Ministerstvo vnútra SR

21.	prijať opatrenia na efektívnejšie uplatňovanie trestného činu legalizácie príjmu z trestnej činnosti v súvislosti s prípadmi korupcie

Termín splnenia: priebežne
Zodp.: Ministerstvo vnútra SR

22.	viesť štatistiky o administratívnych sankciách za domácu aj zahraničnú korupciu, legalizáciu príjmov z trestnej činnosti a falšovanie účtovných dokladov	

Termín splnenia: august 2007
Zodp.: Ministerstvo vnútra SR

23.	zabezpečiť zvyšovanie povedomia obchodných spoločností a všeobecnej verejnosti o možnosti ochrany informátorov podľa §13 Zákonníka práce

Termín splnenia: priebežne
Zodp.: Odbor boja proti korupcii

24.	zabezpečiť zvyšovanie povedomia obchodných spoločností a všeobecnej verejnosti o dohovore a revidovanom odporúčaní a o postihovaní korupcie zahraničných verejných činiteľov

Termín splnenia: priebežne
Zodp.: Odbor boja proti korupcii

25.	zabezpečiť efektívne fungovanie Úradu špeciálnej prokuratúry v boji proti korupcii zahraničných verejných činiteľov, najmä zabezpečiť naplnenie počtu prokurátorov podľa rozpočtovaných miest

Termín splnenia: jún 2007
Zodp.: Generálna prokuratúra SR

26.	predložiť Ministerstvu spravodlivosti SR správu o aplikácii ustanovení Trestného poriadku týkajúcich sa imunity spolupracujúcich páchateľov v praxi za príslušný rezort 

Termín splnenia: august 2007
Zodp.: Generálna prokuratúra SR, Ministerstvo vnútra SR, predsedovia krajských a okresných súdov SR

27.	zvyšovať povedomie o dohovore a revidovanom odporúčaní medzi klientmi a potenciálnymi klientmi EXIMBANKY SR

Termín splnenia: priebežne
Zodp.: EXIMBANKA SR

28.	požadovať od klientov vo forme prehlásenia poskytovanie dostatočných informácií ako sú podrobnosti o sprostredkovateľskej provízii osôb konajúcich v mene spoločnosti, ktoré by umožnili EXIMBANKE SR posúdiť, či klient participoval na korupcii zahraničných verejných činiteľov

Termín splnenia: priebežne
Zodp.: EXIMBANKA SR

29.	organizovať vzdelávacie programy o korupcii zahraničných verejných činiteľov pre sudcov Špeciálneho súdu a prokurátorov Úradu špeciálnej prokuratúry

Termín splnenia: priebežne
Zodp.: Justičná akadémia

30.	zvyšovať povedomie o dohovore a revidovanom odporúčaní medzi audítormi

Termín splnenia: priebežne
Zodp.: Slovenská komora audítorov

31.	zabezpečiť pravidelné skúmanie otázok účtovníctva a auditu, ktoré súvisia s korupciou, v rámci povinného vzdelávania audítorov

Termín splnenia: priebežne
Zodp.: Slovenská komora audítorov

32.	zabezpečiť dôsledné informovanie audítorov o oznamovacej povinnosti o podozrení z trestných činov korupcie v zmysle Trestného zákona 

Termín splnenia: priebežne
Zodp.: Slovenská komora audítorov

33.	spolupracovať s Ministerstvom vnútra SR pri návrhoch na vhodné opatrenia na efektívnejšie stíhanie účtovných trestných činov a trestných činov spojených s auditom

Termín splnenia: priebežne
Zodp.: Slovenská komora audítorov

34.	poskytnúť lepšie inštrukcie právnickým osobám, ktoré majú povinnosť informovať o podozrivých obchodných transakciách

Termín splnenia: priebežne
Zodp.: Národná banka Slovenska

35.	zvyšovať povedomie o dohovore a revidovanom odporúčaní v súkromnom sektore, najmä u podnikateľov vyvíjajúcich činnosť v zahraničí

Termín splnenia: priebežne
Zodp.: Slovenská obchodná a priemyselná komora

36.	poskytnúť lepšie inštrukcie právnickým osobám, ktoré majú povinnosť informovať o podozrivých obchodných transakciách

Termín splnenia: priebežne
Zodp.: Slovenská obchodná a priemyselná komora

37.	zabezpečiť pravidelné skúmanie otázok účtovníctva a auditu, ktoré súvisia s korupciou, v rámci povinného vzdelávania kontrolórov Najvyššieho kontrolného úradu

Termín splnenia: priebežne
Zodp.: Najvyšší kontrolný úrad SR